Jūžintai
Jūžintai – miestelis Rokiškio rajono savivaldybėje, prie kelio  3607  Čelkiai–Jūžintai–Užpaliai , 21 km į pietus nuo Rokiškio, 12 km į šiaurės vakarus nuo Dusetų. Seniūnijos ir parapijos centras. Stovi mūrinė Jūžintų Šv. arkangelo Mykolo bažnyčia (pastatyta 1792 m.), yra buvęs atgailos kanauninkų vienuolynas, kapinės, veikia biblioteka, paštas (LT-42016). Miestelio planas spindulinis, centre – trikampė aikštė. Vėlyvojo baroko Jūžintų Šv. arkangelo Mykolo bažnyčia, pastatyta 1799 m., per karą sugriauta, 1958 m. atstatyta – stačiakampio plano, trinavė bazilika su apsidės sienose įrengtomis vienuolių celėmis. Bažnyčios viduje yra vertingos medinės skulptūros („Švč. Mergelė Marija su Kūdikiu“, „Šv. Antanas“, „Trys karaliai“, visos XIX a. pabaigos, meistras A. Dagys). Bažnyčios šventoriuje, apjuostame akmenų mūro tvora su vartais yra klasicistinė varpinė.